**A KUNY DOMOKOS MÚZEUM NYÁRI TÁBORAINAK HÁZIRENDJE ÉS SZABÁLYZATA**

**A Házirend és Szabályzat betartása a Táborozók és a Táborvezetők közös érdeke azért, hogy mindannyiunk számára kellemesen és biztonságosan teljen a tábor.**

**Befizetés és (betegség vagy más okból történő) visszamondás:**

* A táborra való jelentkezés a részvételi díj befizetésével válik véglegessé. A részvételi díjat legkésőbb a tábor megkezdése előtt 60 nappal szükséges átutalni / vármúzeum pénztárában befizetni. Amennyiben a befizetés nem történik meg, a helyet átadjuk a várólistán lévő jelentkező(k)nek.
* A részvétel a tábor megkezdése előtti 14-ik napig mondható le. Ebben az esetben a teljes összeg visszafizetésre kerül. 14 napon belüli, vagy a tábor hetében történő visszamondás esetén nem áll módunkban visszafizetni a részvételi díjat.

**Tábor elmaradásának lehetséges okai és azok következményei:**

* Ha a Táborszervezők az adott tábort saját hatáskörbe tartozó ok miatt – nem tartoznak ide a vis maiornak minősülő esetek – nem tudják megrendezni, akkor a tábor díját a Múzeum hiánytalanul visszatéríti.

**Időjárás okozta programváltozás:**

* Legtöbb foglalkozásunk rossz időben is megtarthatóak, hiszen ehhez táborhelyünkön kellő belső térrel rendelkezünk. A Táborszervezők mindent megtesznek, hogy az előre kihirdetett program megvalósulhasson, de fenntartjuk a jogot, hogy változtassunk rajta, amennyiben szükséges az időjárás miatt. A rossz időjárás minden táborozó és táborszervező közös ellensége, de sajnos garanciát mi sem vállalhatunk a napsütéses időjárásra, így a tábor díjának visszatérítésére rossz időjárás miatt nincs mód.

**A Szülőknek lehetőségük van:**

* Kérdéseikkel, észrevételeikkel, panaszaikkal a Táborvezetőhöz fordulni.
* A Táborvezetőnek történt előzetes jelzés alapján Táborozót a táborból adott napon hamarabb elvinni, vagy egy-egy napon kikérni. Ezekre az időtartamokra nem jár részleges visszafizetés a tábor díjából. (A Múzeum nyári táborai napközis táborok, 8-16 óráig. Ügyeletet tartunk 7.30-tól, nap végén 16.30-ig.)

**Élelmiszer:**

* Táborainkban (kivéve Palet-Tata tábor) napi háromszori étkezést biztosítunk a résztvevőknek: tízórai, meleg ebéd (egész napos kirándulásoknál csomagolt hideg ételcsomag), uzsonna.
* Emellett nem ajánlott bármilyen élelmiszert hozni (kivéve Palet-Tata tábor), a napi programok (pl. utazás) és a nem megoldható hűtés miatt melegben könnyen romlandó élelmiszert semmiképpen ne küldjenek a Táborozóval!
* Kulacsot / műanyag üveget kérjük minden Táborozó hozzon magával, utántöltési lehetőséget folyamatosan biztosítunk.

**Értékek felügyelete:**

* A táborba nagyobb értékű tárgyak, felszerelések (pl. óra, ékszer, laptop, telefon, technikai eszközök) vagy készpénz hozatala nem ajánlott, de megengedett, azonban a Táborszervezők felelősséget ezekért a tárgyakért nem vállalnak.

**A Táborozó köteles:**

* Szülői nyilatkozattal rendelkezni arról, hogy egészséges (fertőző betegségben nem szenved) és részt vehet a táborozásban. Ehhez mi nyújtunk egy előre elkészített formanyomtatványt, amelyet a Szülőnek alá kell írnia ahhoz, hogy a gyermek részt vehessen a táborban és a tábor első napján Táborvezetőnek kell átadni.
* A jelentkezési lapon nyilatkozni bármilyen tartós vagy kezelés alatt álló betegségéről, étel- vagy gyógyszerérzékenységéről, allergiájáról.
* A veszélyeztetett állapotot, balesetet, tűzesetet haladéktalanul jelezni a legközelebbi Táboroztatónak, illetve felnőttnek.
* Részt venni a foglalkozásokon és ezeken fegyelmezett magatartással elősegíteni az oktatás sikerét.
* Megőrizni és kezelni az előírásoknak megfelelően a tábor létesítményeit, felszereléseit, valamint a foglalkozások / programok során felhasznált eszközöket, valamint saját, a táborba hozott értékeit. A Táborozó felelős a rábízott eszközökért, tárgyakért, ezek megrongálása, engedély nélküli elvitele kártérítési kötelezettséget von maga után.
* Ügyelni a tábor területének (Vármúzeum és várudvar, Törökkori átjáró, Német Nemzetiségi Múzeum és udvara, mosdók) tisztaságára.

**A Táborozók számára tilos:**

* Tilos a tábor területére, illetve a területén kívüli, szervezett foglalkozásokra vagy rendezvényekre behozni minden olyan tárgyat és anyagot, amelyek veszélyesek lehetnek az életre, egészségre és testi épségre, beleértve a tűzgyújtásra alkalmas eszközöket.
* Tilos cigarettát, alkoholt, vagy más, kiskorúak vagy mindenki számára tiltott eszközt vagy szert a táborba hozni, tartani vagy felhasználni (ide tartozik minden dohányzást helyettesítő eszköz, illetve a dohányzás élményéhez hasonló érzést előidéző minden eszköz – akkor is, ha az adott eszközt a jogszabályok nem nevesítik vagy tiltják – beleértve, de nem kizárólagosan az elektromos cigarettát és más ún. újgenerációs termékeket; ide értendő továbbá minden olyan eszköz vagy szer is, amely legálisan kapható, de nem rendeltetésszerű használatával bódultság vagy felfokozott állapot érhető el). A tilalmazott tárgyat vagy anyagot annak fellelése esetén a Táborozótól elvesszük és – ha ezt a jogszabály engedi – a törvényes képviselőinek kérésre visszaszolgáltatjuk a tábor befejeztével.
* Tilos a táborban magánál tartani olyan – akár vényre, akár vény nélkül kapható– gyógyszert, amelyről a szülők nem tájékoztatták előre – legkésőbb a táborba érkezéskor – a Táborvezetőket. A Táborvezetőnek joga van azokat a gyógyszereket, amelyekről a szülők nem tájékoztatták előre, a táborozótól leltározást követően elvenni és tárolni a tábor végéig (ezeket a tábor végén a Szülőknek szolgáltatjuk vissza).
* Tilos az engedéllyel magánál tartott gyógyszert más táborozóval megosztani.
* Tilos a tábor területét a Táborvezető jóváhagyása nélkül elhagyni.
* Tilos a foglalkozás közben csoportját a Táborvezető engedélye nélkül elhagyni.
* Tilos a Táborvezető vagy bármelyik Táboroztató, tábort segítő utasítását szándékosan megszegni.
* Tilos más Táborozókat, vagy Táborvezető, Segítők testi épségét veszélyeztetni. A verekedés, a másik ember emberi méltóságának, testi épségének megsértése súlyos vétségnek nyilvánul, felelősségre vonást eredményez. Tilos más Táborozókat a tábor kellemes eltöltésében vagy a tanulásban szándékosan akadályozni, zavarni.
* Tilos a táborban olyan ruhadarabokat viselni, amelyen másokra nézve sértő kifejezések szerepelnek vagy jellegükből adódóan gyermektáborba nem valók.

**A Házirend és Szabályzat megsértése:**

* A szervezők fenntartják a lehetőségét annak, hogy a Házirend és Szabályzat megsértése, másokat bántó, illetve önmagára vagy másokra nézve veszélyt jelentő magatartás esetén, vagy amennyiben úgy ítélik meg, hogy fegyelmezési célból szükséges, ideiglenesen megtiltsák, hogy a táborozó részt vegyen egy-egy adott foglalkozáson vagy programon.
* A Házirend és Szabályzat rendszeres – vagy akár egyszeri súlyos – megsértése esetén a Táborozót a táborozásból a Táborszervezők kizárhatják és hazaküldhetik. Ez esetben a tábor díja nem kerül visszatérítésre.
* A szervezők fenntartják a jogot, hogy rossz magaviselet esetén a jövőben megtagadják a Táborozó újbóli fogadását a táborban.

**Egyéb rendelkezések:**

* A jelentkezési lap kitöltésével és beküldésével Szülő és Táborozó elfogadja a Kuny Domokos Múzeum Adatkezelési tájékoztatóját a Múzeum által szervezett táborokkal kapcsolatos adatkezelésekről és az Adatkezelési tájékoztatót a videó és fényképfelvétel készítéséről és felhasználásáról. Ezek elérhetőek a <https://kunymuzeum.hu/muzeumi-tabor/> oldalon.
* A Házirend és Szabályzat a jelentkezési lap részét képezi. A Táborozók és Szüleik a jelentkezési lap kitöltésével és beküldésével elismerik, hogy elolvasták, megértették és rájuk vonatkozólag kötelező érvényűnek tekintik a tábor Házirendjét és Szabályzatát.

**Érvényes**: 2025. április 1-től visszavonásig.